Vermiste mynwerker dood gevindArgieffoto Een van die twee mynwerkers wat vermis was ná ŉ grondstorting Dinsdag by ŉ Impala Platinum (Implats)-myn in Rustenburg, Noordwes, is dood. Johan Theron, woordvoerder van die myn, het gesê die werker se liggaam is in ŉ gebied gevind waar die grond uiters onstabiel is en kon dus nog nie verwyder word nie. Soek-en-reddingspanne gaan steeds onverpoosd voort om na die tweede mynwerker te soek, het hy gesê. “Die families van die twee mynwerkers is in kennis gestel van die onlangse verwikkelinge en kry voortdurend ondersteuning van die myn, die departement van minerale hulpbronne en Amcu. Die families het versoek dat die name van albei mynwerkers vir eers teruggehou word,” het Theron gesê. Terence Goodlace, uitvoerende hoof van Implats, het sy medelye teenoor die familie van die oorledene uitgespreek en gesê sy dood is ŉ verlies vir almal. Die twee mynwerkers is sedert Dinsdag by die skag in Meriting naby Rustenburg vasgekeer. Sewe ander mynwerkers het ongedeerd uit die grondstorting gekom.